2.

Článok 2 sa nahrádza takto: „Článok 2 Povinnosti národných centrálnych bánk v oblasti štatistického vykazovania 1. NCB hlásia ECB údaje o finančných aktívach a pasívach, ktoré sa špecifikujú v prílohe I, so štvrťročnou periodicitou kryjúcou sa s kalendárnymi štvrťrokmi. Údaje musia byť v súlade so zásadami a definíciami uvedenými v ESA 95, pokiaľ sa v prílohe I neustanovuje inak. Neupravujú sa o sezónne vplyvy ani vplyvy počtu pracovných dní. Ak nie sú k dispozícii dostatočné štatistické zdroje, z ktorých sa získavajú údaje za určité finančné aktíva alebo pasíva, NCB poskytujú kvalifikované odhady na zostavovanie agregátov za eurozónu. NCB zasielajú samostatné údaje za inštitucionálne podsektory S.123 a S.124 alebo kombinované údaje za inštitucionálne podsektory S.123 + S.124 v prípade, keď nie sú schopné zostaviť samostatné údaje. 2. Prenos údajov uvedených v tabuľkách 1 a 2 prílohy I sa začína v apríli 2006. Prenos údajov uvedených v tabuľkách 3 až 5 prílohy I sa začína v apríli 2008. 3. Požiadavky na údaje v prípade NCB zúčastnených členských štátov sú takéto: a) Všetky údaje za inštitucionálne sektory a hlavné inštitucionálne podsektory (S.11, S.121 + 122, S.123, S.124, S.125, S.13 a S.14 + 15) a za zvyšok sveta (S.2), ktoré sú uvedené v tabuľkách 1 a 2 prílohy I, okrem informácií o sektore protistrany, pokrývajú: i) v prípade zostatkov obdobie od štvrtého štvrťroku 1997 do štvrťroku, ktorého sa prenos týka, a ii) v prípade transakcií obdobie od prvého štvrťroku 1998 do štvrťroku, ktorého sa prenos týka. b) Informácie o sektore protistrany za inštitucionálne sektory a hlavné inštitucionálne podsektory (S.11, S.121 + 122, S.123, S.124, S.125, S.13 a S.14 + 15) a za zvyšok sveta (S.2), ktoré sú uvedené v tabuľkách 1 až 5 prílohy I, pokrývajú: i) v prípade zostatkov obdobie od štvrtého štvrťroku 1998 do štvrťroku, ktorého sa prenos týka, a ii) v prípade transakcií obdobie od prvého štvrťroku 1999 do štvrťroku, ktorého sa prenos týka. c) Údaje za podsektory verejnej správy (S.1311, S.1312, S.1313 a S.1314), ktoré sú uvedené v tabuľkách 1 a 2 prílohy I, pokrývajú: i) v prípade zostatkov obdobie od štvrtého štvrťroku 1998 do štvrťroku, ktorého sa prenos týka, a ii) v prípade transakcií obdobie od prvého štvrťroku 1999 do štvrťroku, ktorého sa prenos týka. d) Sektor protistrany ‚rezidenti v ostatných zúčastnených členských štátoch’ v tabuľkách 3 až 5 prílohy I a sektor emitenta v prípade položky ‚akcie fondov peňažného trhu vydané PFI eurozóny’ v riadku 36 tabuľky 1 prílohy I zahŕňajú údaje za nové zúčastnené členské štáty. Údaje za každý nový zúčastnený členský štát sa zahrnú od prvého štvrťroku nasledujúceho po tom, ako sa členský štát stane zúčastneným členským štátom, takto: i) ak bol nový zúčastnený členský štát členským štátom EÚ v roku 1999, zahrnú sa údaje spätne aspoň od prvého štvrťroku 1999, a ii) ak nový zúčastnený členský štát nebol členským štátom EÚ v roku 1999, zahrnú sa údaje spätne od prvého štvrťroku roku, v ktorom členský štát pristúpil k EÚ. 4. Odchylne od odseku 3 sú požiadavky na údaje v prípade NCB nových zúčastnených členských štátov takéto: a) V prípade nových zúčastnených členských štátov, ktoré boli členskými štátmi EÚ v roku 1999, všetky údaje o finančných aktívach a pasívach, ktoré sú uvedené v tabuľkách 1 až 5 prílohy I, pokrývajú obdobie od prvého štvrťroku 1999 do štvrťroku, ktorého sa prenos týka. b) V prípade nových zúčastnených členských štátov, ktoré neboli členskými štátmi EÚ v roku 1999, všetky údaje o finančných aktívach a pasívach, ktoré sú uvedené v tabuľkách 1 až 5 prílohy I, pokrývajú obdobie od prvého štvrťroku roku, v ktorom členský štát pristúpil k EÚ, do štvrťroku, ktorého sa prenos týka. c) Sektor protistrany ‚rezidenti v ostatných zúčastnených členských štátoch’ v tabuľkách 3 až 5 prílohy I a sektor emitenta v prípade položky ‚akcie fondov peňažného trhu vydané PFI eurozóny’ v riadku 36 tabuľky 1 prílohy I zahŕňajú údaje za ostatné nové zúčastnené členské štáty. Údaje za každý ostatný nový zúčastnený členský štát sa zahrnú od prvého štvrťroku nasledujúceho po tom, ako sa členský štát stane zúčastneným členským štátom. Presné požiadavky na údaje stanoví Štatistický výbor ESCB v súlade s požiadavkami na údaje ustanovené v odseku 3 písm. d). 5. Všetky údaje podľa odseku 3 písm. d) a odseku 4 písm. c) možno poskytovať na základe kvalifikovaného odhadu. 6. K údajom sa pripoja vysvetlivky obsahujúce informácie o jednotlivých významných udalostiach za posledný referenčný štvrťrok a o dôvodoch revízií v prípade, že veľkosť zmeny údajov, ktorá je spôsobená takýmito jednotlivými významnými udalosťami a revíziami, predstavuje aspoň 0,2 % štvrťročného hrubého domáceho produktu eurozóny, alebo ak ECB vyžaduje takéto informácie.“